Sal-aħħar tal-2017 il-Gvern preżenti se jkun nefaq madwar €2 miljuni f'xiri ta' kotba extra-kurrikulari għall-iskejjel primarji u sekondarji. Permezz ta' dan l-investiment bla preċedent mhux biss qed jibbenefikaw minn riżorsi aħjar l-istudenti u l-għalliema, iżda ingħatat imbuttatura 'l quddiem ukoll l-industrija lokali tal-kotba, li b'din l-injezzjoni se tkun tista' tipproduċi iktar kotba ta' kwalità. Iktar riżorsi għall-istudenti u l-għalliema Mistoqsi dwar dan l-investiment, il-Kap Eżekuttiv tal-Aġenzija Nazzjonali tal-Litteriżmu, David Muscat, spjega li attwalment din l-aġenzija qed tħaddem ħames programmi separati. Fil-programm Aqra Kemm Tiflaħ kull klassi fil-Primarja qed tibbenefika minn mitt ktieb ġdid, u l-għalliema qed jingħataw 700 riżorsa. Fi programm ieħor; Ambaxxaturi tal-Qari, personalitajiet magħrufa mat-tfal qed iżuru l-iskejjel biex jippromwovu l-qari. Iċ-Ċentru tar-Riżorsi huwa programm ieħor fih innifsu li joffri għajnuna lill-għalliema, u din is-sena se jiftaħ fergħa f'Għawdex għall-konvenjenza tal-għalliema Għawdxin. Mill-banda l-oħra il-Literacy and Information Support Unit jassisti lill-libreriji fl-iskejjel, u din is-sena se jkun qed jinvesti €100,000 f'xiri ta' kotba. Finalment, permezz ta' L-Għodda F'Idejk, l-għalliema fl-iskejjel kollha qed jingħataw sett ta' kotba u riżorsi. Tisħiħ tal-industrija tal-publikazzjoni lokali u inċentiv għall-awturi Staqsejna lil Mark Camilleri, Chairman tal-Kunsill Nazzjonali tal-Ktieb, b'liema mod iħoss li n-nuqqas ta' investiment fil-kotba għall-iskejjel fil-passat affettwa s-settur lokali tal-kotba. Camilleri sostna li l-pubblikaturi jiddependu minn fuq il-bejgħ tal-kotba edukattivi immirati għall-istudenti u għall-iskejjel, u bil-qliegħ li jagħmlu fuq il-bejgħ ta' dawn il-kotba jinvestu f'kotba oħra bħal letteratura u akkademja. "B'hekk, l-investiment kbir li qed jagħmel il-Gvern bħalissa f'kotba għall-iskejjel qed isaħħaħ is-settur tal-pubblikazzjoni lokali għax qed iħalli iktar flus għand il-pubblikaturi." Jisħaq li l-Kunsill Nazzjonali tal-Ktieb jaqbel li fil-prinċipju l-pubblikatur jrid jagħmel profitt għax jekk il-pubblikatur jagħmel profitt hemm iktar ċans li jgawdu l-kittieba u jkollna iktar kotba ta' kwalità. Isostni li l-ikbar inċentiv għall-awturi huwa l-bejgħ tal-kotba stess, imma l-motivazzjoni tal-awturi tiddependi wkoll fuq kemm jitħallsu mill-pubblikaturi tagħhom. "Jekk l-awturi mhumiex qed jitħallsu tax-xogħol tagħhom, hemm probabbiltà kbira li dak ix-xogħol li qed jagħmlu mhuwiex ta' kwalità. Camilleri jtenni li l-kitba hija professjoni u biex tagħmilha jrid ikollok is-sengħa, u huwa dejjem il-ħlas li jiggarantixxi l-kwalità tax-xogħol tiegħek. B'rabta ma' dan is-suġġett, Camilleri jirrimarka wkoll dwar il-prattika tal-fotokopji tal-kotba fl-iskejjel, li l-Kunsill Nazzjonali tal-Ktieb din il-ġimgħa appella kontriha. "Jien m'għandix dubju bl-intensjonijiet ġenwini u tajbin tal-għalliema," isostni Camilleri, "imma jekk nippermettu l-fotokopji u l-ksur tal-jeddijiet tal-kotba inkunu qed nheddu l-eżistenza tal-industrija tal-kotba nnifisha." Jgħid li bħala KNK qed jieħdu attitudni pożittiva billi jżidu l-għarfien u l-kuxjenza tal-importanza tal-jeddijiet tal-kotba waqt li jenfasizzaw fuq l-infurzar. "Wieħed tajjeb jirrimarka wkoll li permezz tal-kotba ġodda li qed jinxtraw u jitqassmu fl-iskejjel, l-għalliema qed isibu inqas bżonn li jirrikorru għall-fotokopji." Inċentiv għall-qari lil hinn minn kotba akkademiċi Camilleri jgħid li, bejn wieħed u ieħor, mal-aħħar tal-2017 il-Gvern se jkun nefaq maż-żewġ miljun Ewro f'kotba li m'għandhomx x'jaqsmu mal-kurrikulum. Jispjega li dawn il-kotba għall-użu extra-kurrikulari huma importanti ħafna biex inrawwmu fit-tfal l-imħabba lejn il-qari. "Jekk it-tfal jesperjenzaw il-kotba biss fil-kuntest tal-kurrikulum, jieħdu l-impressjoni li l-kotba huma xi ħaġa ta' bilfors u li huma bżonnjużi biss biex tistudja għall-eżami," jsostni Camilleri. "Din il-mentalità qed nipprovaw nibdluha billi, f'koordinament sħiħ bejn il-Ministeru tal-Edukazzjoni u l-Kunsill Nazzjonali tal-Ktieb, imma speċjalment permezz tal-Aġenzija Nazzjonali tal-Litteriżmu, qed nimlew il-libreriji tal-klassijiet u tal-iskejjel bil-kotba." Jisħaq li għalkemm huwa l-ewwel darba li qed isir investiment konċentrat, strateġiku u daqshekk kbir f'kotba extra-kurrikulari fl-iskejjel, hemm bżonn iktar investiment biex titwettaq bis-sħiħ il-politika tal-Gvern għall-kotba, kemm dik li hija politika tal-kotba fl-iskejjel u kemm dik li hija politika tal-kotba barra mill-iskejjel. Il-Programmi fid-Dettall AQRA KEMM TIFLAĦ: il-klassijiet tal-Iskejjel primarji qed jintramaw b'mitt ktieb attraenti u interessanti (50 bil-Malti u 50 bl-Ingliż), kif ukoll 700 riżorsa għall-għalliema. Mill-bidu tal-programm fl-2014 s'issa, tqassmu 11,500 ktieb bil-Malti u bl-Ingliż, f'20 skola Primarja f'Malta u Għawdex lil 135 klassi u 2,311 tifel u tifla. F'din is-sena skolastika huwa proġettat li nqassmu 7,500 ktieb ieħor u dawn se jintużaw ma' 5,207 tifel u tifla f'43 skola tal-primarja. AMBAXXATURI TAL-QARI: ixerred l-imħabba lejn il-qari permezz ta' attivitajiet divertenti fl-iskejjel li jieħdu sehem fihom personalitajiet lokali. Minn Jannar tal-2014 sa April 2016, ipparteċipaw 3,550 student f'attivitajiet ta' qari għall-gost li ġew imtellgħin fi 45 skola primarja madwar Malta u Għawdex, u fihom ħadu sehem 30 personalita'. Permezz ta' dan il-programm ingħataw 2,004 ktieb lit-tfal fejn saru dawn l-attivitajiet. Il-pjan huwa li ssir almenu attività waħda tal-Ambaxxaturi tal-Qari f'kull skola primarja tal-istat. IĊ-ĊENTRU TAR-RIŻORSI TAL-LITTERIŻMU (LRC), li jinsab fiċ-Ċentru Nazzjonali tal-Kurrikulu, joffri sapport fit-tagħlim tal-litteriżmu lill-għalliema u l-edukaturi, b'kollezzjoni estensiva ta` 7,000 ktieb u riżorsa edukattiva. Fis-sena skolastika 2015-2016, se jinfetaħ ċentru tar-riżorsi ieħor fl-iskola tal-primarja Ta` Sannat, Għawdex. LITERACY AND INFORMATION SUPPORT UNIT (LISU): Din it-Taqsima, li qabel kienet magħrufa bħala Schools Library Service, toffri sapport lill-iskejjel fl-aspetti kollha edukattivi u tekniċi tal-libreriji. Il-LISU jipproċessa u jikkataloga l-kotba kollha tal-libreriji tal-iskejjel Primarji, Medji, u Sekondarji tal-Istat, u qed jippromwovi kultura ta' qari f'dawn l-iskejjel. Il-LISU bħalissa qiegħed joffri sapport lil 69 skola tal-Primarja, 25 skola tal-Medja u tas-Sekondarja, u 3 skejjel Post-sekondarji. Din is-sena skolastika 2015-2016, l-Aġenzija Nazzjonali tal-Litteriżmu se tkun qiegħda tinvesti €100,000 f'xiri ta' kotba lil dawn il-libreriji tal-iskejjel. L-GĦODDA F'IDEJK: l-għalliema fl-iskejjel Medji, Sekondarji u Post-sekondarji qed jingħataw set ta' kotba u riżorsi. 1700 riżorsi ta' tagħlim se jiġu mqassma f'25 skola tal-Medja u tas-Sekondarja, u 3 skejjel Post-sekondarji.